

**ΕΡΤ2 – Ενημερωτικό σημείωμα προγράμματος**

**Σας ενημερώνουμε ότι στην ΕΡΤ2 προγραμματίστηκαν σε επανάληψη οι ελληνικές σειρές «ΟΙ ΑΝΑΙΔΕΣΤΑΤΟΙ» (Ε) Κ8 WEBTV και «ΚΑΡΥΩΤΑΚΗΣ» (Ε) K12** **WEBTV ERTflix ως εξής:**

**ΣΑΒΒΑΤΟ 23 ΜΑΡΤΙΟΥ 2024, στις 11:30: «ΟΙ ΑΝΑΙΔΕΣΤΑΤΟΙ» - ΕΡΤ ΑΡΧΕΙΟ (Ε) Κ8 WEBTV**

**(η σειρά επαναλαμβάνεται στις 17:30)**

**Κωμική σειρά, παραγωγής 1999**

**Σκηνοθεσία:** Κώστας Κιμούλης

**Σενάριο:** Δημήτρης Βενιζέλος

**Μουσική σύνθεση:** Γιάννης Μακρίδης

**Παίζουν:** Σοφία Παυλίδου, Βίκυ Αδάμου, Χαρά Κεφαλά, Σπύρος Σπαντίδας, Γιώργος Γιαννούτσος, Οδυσσέας Σταμούλης, Θανάσης Αλεξανδρής, Μάνος Πίντζης, Σπύρος Πούλης

**Γενική υπόθεση:** Σε μια πολυκατοικία, κάπου στον Λυκαβηττό, ζουν τέσσερα σύγχρονα ζευγάρια και διαδραματίζονται τέσσερις διαφορετικές ιστορίες. Γιατί όσα ξέρει ο νοικοκύρης δεν τα ξέρει ο κόσμος όλος!

Ο Αλέκος και η Τασία έχουν χωρίσει, αλλά η Τασία, παρότι έχει σχέση με τον Γιάννη, αποφασίζει ότι θέλει παιδί από τον πρώην άντρα της.

Η Βίκυ και ο Γιώργος έχουν μια σχέση που πάει και έρχεται, αφού ο Γιώργος δεν θέλει με τίποτα να χορέψει τον χορό του Ησαΐα.

Η Τζένη είναι παντρεμένη με τον Πούλη εδώ και χρόνια. Νομίζει ότι του έχει επιβληθεί και δεν της περνάει από το μυαλό ότι, κάπου εκεί γύρω, υπάρχει μια Αννίτα, που μαζί της ο άντρας της κατάλαβε τι σημαίνει σαρκικός έρωτας.

Ο Ηλίας και ο Βαγγέλης είναι μια αποκάλυψη. Με την πρώτη ματιά φίλοι, με τη δεύτερη ζευγάρι.

Η Τασία, η Τζένη και ο Ηλίας είναι κολλητοί.

Πού θα οδηγηθούν οι σχέσεις των τεσσάρων ζευγαριών;

**Επεισόδιο 1ο.** Ο Αλέκος και η Τασία έχουν χωρίσει, αλλά η Τασία παρότι έχει σχέση με τον Γιάννη αποφασίζει ότι θέλει παιδί με τον άντρα της Αλέκο. Η Βίκυ, χρόνια με τον Γιώργο, έχουν μια σχέση που πάει και έρχεται, γιατί η Βίκυ κατά πως φαίνεται θέλει να μαντρώσει τον Γιώργο, να τον παντρευτεί, αλλά κάπου αυτή το φοβάται, κάπου αυτός δεν της κάθεται. Η Τζένη είναι παντρεμένη με τον Πούλη εδώ και χρόνια. Η Τζένη νομίζει ότι επιβάλλεται και τον έχει σήκω-κάτσε με τη σφουγγαρίστρα και δεν περνάει από το μυαλό της ότι στη ζωή του Πούλη υπάρχει μια Ανίτα που μαζί της κατάλαβε τι σημαίνει σαρκικός έρωτας. Ο Ηλίας και ο Βαγγέλης είναι μια αποκάλυψη, με την πρώτη ματιά φίλοι, με τη δεύτερη ζευγάρι. Η Τασία, η Τζένη και ο Ηλίας είναι κολλητοί. Πού θα οδηγηθούν οι σχέσεις των 4 ζευγαριών στο 1ο επεισόδιο;

**Επεισόδιο 2ο.** Τα τέσσερα ζευγάρια της ιστορίας μας χώρισαν!

Και παθαίνουν ό,τι παθαίνουμε όλοι μας μετά τον χωρισμό.

Στην αρχή υπέροχα, ουφ, ένα βάρος μου έφυγε... Τι καλά που έκανα.

Λίγο μετά. Μήπως δεν έκανα καλά; Όχι, μια χαρά τα έκανα. Σιγά-σιγά αρχίζει η στέρηση. Κι εκεί τα πράγματα δυσκολεύουν. Η αντίστροφος μέτρηση αρχίζει και ο καθένας από την πλευρά του συνειδητοποιεί το λάθος του. Το θέμα είναι πώς να τους ξαναφέρω πίσω; Έτσι αρχίζει η διαδικασία επανασύνδεσης με πολλά απρόοπτα και ανατροπές. Θα τα ξαναφτιάξουν ή θα έχουμε άλλες εξελίξεις; Ευχάριστες; Δυσάρεστες;

**Φιλική συμμετοχή:** Κατερίνα Σνάιντερ.

**ΚΥΡΙΑΚΗ 24 ΜΑΡΤΙΟΥ 2024, στις 11:30: «ΟΙ ΑΝΑΙΔΕΣΤΑΤΟΙ» - ΕΡΤ ΑΡΧΕΙΟ (Ε) Κ8  WEBTV**

**(η σειρά επαναλαμβάνεται στις 17:30)**

**Κωμική σειρά, παραγωγής 1999**

**Σκηνοθεσία:** Κώστας Κιμούλης

**Σενάριο:** Δημήτρης Βενιζέλος

**Μουσική σύνθεση:** Γιάννης Μακρίδης

**Παίζουν:** Σοφία Παυλίδου, Βίκυ Αδάμου, Χαρά Κεφαλά, Σπύρος Σπαντίδας, Γιώργος Γιαννούτσος, Οδυσσέας Σταμούλης, Θανάσης Αλεξανδρής, Μάνος Πίντζης, Σπύρος Πούλης

**Επεισόδιο 3ο.** Η Βίκυ με τον Γιώργο περνάει υπέροχες στιγμές συμβίωσης. Ετοιμάζονται να κάνουν το «απονενοημένον». Μέχρι και να παντρευτούν. Αχ! Τι ήταν να δει την κουμπάρα Τασία ο Γιώργος παραμονές της μεγάλης απόφασης, με εσώρουχο; Αυτό ήταν. Θέλει την κουμπάρα γιατί ο κουμπάρος και η κουμπάρα, σοφός ο λαός. Ο Γιώργος, αφού μετέρχεται όλα τα μέσα για να κατακτήσει την κουμπάρα, καταφέρνει να την κάνει δικιά του στο γραφείο της, όμως και οι τοίχοι έχουν αυτιά. Επί του προκειμένου, ο Πούλης έχει μάτια και βλέπει. Τους πιάνει στα πράσα χωρίς να τον δουν. Ο Πούλης αισθάνεται επιτακτική την ανάγκη να «ξεστραβώσει» τους καλούς φίλους. Τους «ξεστραβωμένους». Θα τους «ξεστραβώσει» ή απλώς θα ρίξουμε στάχτη στα μάτια όλων; Θα δείξει.

**Επεισόδιο 4ο.** Με αφορμή την περιστασιακή άνοδο της τηλεθέασης που παρουσίασε η εκπομπή τους, ο Ηλίας και η Βίκυ συναντούν στο σπίτι της Τασίας την Αλκμήνη Τσαμαράκη (Βίκυ Μιχαλονάκου), διευθύντρια παραγωγής του Best Channel. Η Αλκμήνη με το που βλέπει τον Ηλία τον ερωτεύεται, γιατί τέτοιοι άνδρες δεν... υπάρχουν πια! Κι επειδή η Αλκμήνη τους ομοφυλόφιλους τους καταλαβαίνει αμέσως, ο δόλιος Ηλίας κάνει τον άντρα τον πολλά βαρύ, προκειμένου να κάνουν εκπομπή στο Best Channel και ν’ αναβαθμιστούν καλλιτεχνικά.

Όλοι στο πλευρό του Ηλία για να «τονίζουν» τον ανδρισμό του, με αποτέλεσμα η Αλκμήνη να τον ερωτεύεται όλο και περισσότερο. Θα αντέξει ο Ηλίας ώς το τέλος να κάνει τον άντρα; Θα συνάψει ερωτική σχέση με την Αλκμήνη για να γίνει η ρημάδα η μεταγραφή στο Best; Η Αλκμήνη θα καταλάβει επιτέλους πως «ό,τι λάμπει, δεν είναι χρυσός»;

**Φιλική συμμετοχή:** Βίκυ Μιχαλονάκου

**ΣΑΒΒΑΤΟ 30 ΜΑΡΤΙΟΥ 2024, στις 11:30: «ΟΙ ΑΝΑΙΔΕΣΤΑΤΟΙ» - ΕΡΤ ΑΡΧΕΙΟ (Ε) Κ8 WEBTV**

**(η σειρά επαναλαμβάνεται στις 17:30)**

**Κωμική σειρά, παραγωγής 1999**

**Σκηνοθεσία:** Κώστας Κιμούλης

**Σενάριο:** Δημήτρης Βενιζέλος

**Μουσική σύνθεση:** Γιάννης Μακρίδης

**Παίζουν:** Σοφία Παυλίδου, Βίκυ Αδάμου, Χαρά Κεφαλά, Σπύρος Σπαντίδας, Γιώργος Γιαννούτσος, Οδυσσέας Σταμούλης, Θανάσης Αλεξανδρής, Μάνος Πίντζης, Σπύρος Πούλης

**Επεισόδιο 5ο.** Όλα τα ζευγάρια μας έχουν το δικό τους ξεχωριστό πρόβλημα στη σχέση τους. Η ξαφνική άφιξη της πεθεράς της Τασίας (guest Βάνα Τσακίρη), έχει ως αποτέλεσμα να αποκαλυφθούν όσα ξέρουμε και όσα δεν ξέρουμε.

Η Τασία με τον Αλέκο, αν και χωρισμένοι, αναγκάζονται να το «παίζουν» αγαπημένο ανδρόγυνο γιατί η μαμά κουβαλάει όλη την «υγειά της παράδοσης». Οι Αλέκος - Τασία, προκειμένου να δείξουν καλή εικόνα, εμπλέκουν τους φίλους τους σε ψέματα και αλήθειες που η πεθερά προσπαθεί να καταλάβει και να βοηθήσει.

Ήσυχη φεύγει η μαμά ότι τακτοποίησε όλα τα ζευγάρια που έχουν τον ατακτοποίητο και ο Θεός βοηθός.

**Έκτακτη συμμετοχή:** Βίλμα Τσακίρη, Χαρά Καλουμενίδη.

**Επεισόδιο 6ο.** Ο Ηλίας και η Τασία ζουν ένα παράλληλο υπαρξιακό δράμα... δεν καλύπτονται από τους δεσμούς τους.

Ο Ηλίας συνειδητοποιεί ότι ο Βαγγέλης δεν τον στηρίζει στη δύσκολη ώρα, ενώ η Τασία ανακαλύπτει ότι ούτε ο Γιάννης ούτε ο Αλέκος είναι ικανοί να την κάνουν μητέρα. Έπειτα από καβγά του Ηλία με τον Βαγγέλη, ο Ηλίας φεύγει από το σπίτι του και πάει και μένει στην Τασία με την προοπτική να δει τι θα κάνει.

Απ’ αυτή τη συγκατοίκηση όμως, προκύπτει μια αρμονική σχέση ανάμεσα στον Ηλία και στην Τασία που δεν αργεί να εκδηλωθεί. Ενώ όλοι στην παρέα θεωρούν ότι αυτή η συγκατοίκηση είναι προσωρινή, γρήγορα ο Ηλίας με την Τασία έχουν τη συμπεριφορά κανονικού (straight) ζευγαριού και περνάνε χάρμα.

Πιο θορυβημένος απ’ όλους είναι ο Βαγγέλης, ο οποίος χωρίς τον Ηλία στο σπίτι συνειδητοποιεί την ανεπάρκειά του και περιμένει τον Ηλία πώς και πώς να γυρίσει πίσω. Οι φίλοι συμπαραστέκονται στον Βαγγέλη με λόγια της παρηγοριάς, μέχρι τη στιγμή που ο Ηλίας και η Τασία τους ανακοινώνουν μια σημαντική τους απόφαση. Άραγε τι σκέφτονται να κάνουν αυτοί οι δύο; Ο Ηλίας παραμένει ή μήπως το γύρισε; Ποια η θέση του Βαγγέλη;

Ο Πούλης πάνω που είναι έτοιμος να ζήσει το θαύμα της πατρότητας, περιμένοντας από την Τζένη να τον κάνει πατέρα, μένει με τη χαρά στο στόμα, όταν μια μέρα ανακαλύπτει ότι η Τζένη, πίσω από την πλάτη του, έκανε συνεννοήσεις με αγγλικά πανεπιστήμια και τώρα είναι έτοιμη να φύγει να πάει στην Αγγλία να κάνει ντοκτορά.

**ΚΥΡΙΑΚΗ 31 ΜΑΡΤΙΟΥ 2024, στις 11:30: «ΟΙ ΑΝΑΙΔΕΣΤΑΤΟΙ» - ΕΡΤ ΑΡΧΕΙΟ (Ε) Κ8 WEBTV**

**(η σειρά επαναλαμβάνεται στις 17:30)**

**Κωμική σειρά, παραγωγής 1999**

**Σκηνοθεσία:** Κώστας Κιμούλης

**Σενάριο:** Δημήτρης Βενιζέλος

**Μουσική σύνθεση:** Γιάννης Μακρίδης

**Παίζουν:** Σοφία Παυλίδου, Βίκυ Αδάμου, Χαρά Κεφαλά, Σπύρος Σπαντίδας, Γιώργος Γιαννούτσος, Οδυσσέας Σταμούλης, Θανάσης Αλεξανδρής, Μάνος Πίντζης, Σπύρος Πούλης

**Επεισόδιο 7ο.** Ο Πούλης χάνει τη γυναίκα που αγαπάει, αλλά και την προοπτική να γίνει πατέρας, με αποτέλεσμα να χάσει και τη γη κάτω από τα πόδια του. Σκέφτεται λοιπόν τι να κάνει. Ν’ αφήσει την Τζένη να πάει στην Αγγλία ή να της κλείσει τον δρόμο και να την κάνει μάνα του παιδιού του; Από το αδιέξοδο αυτό τον βγάζει ο Ηλίας, ο μόνος που του συμπαραστέκεται και του προτείνει να πετάξει από πάνω του τη σφουγγαρίστρα και να υιοθετήσει πιο αντρικές συμπεριφορές απέναντί της.

**Επεισόδιο 8ο.** Η Βίκυ με τον Ηλία συγκρούονται έπειτα από δυσφημιστικό άρθρο της Μετούτσου στο «Βήμα» για την εκπομπή τους. Τα πράγματα χειροτερεύουν, όταν η Βίκυ καλεί στην εκπομπή τον Σούλη, τον «εθνικό κομμωτή» της Κορίνθου. Ο Ηλίας δεν μπορεί να το αντέξει αυτό και ύστερα από έντονο καβγά και λίγο πριν βγουν στον αέρα, η Βίκυ αποχωρεί από την εκπομπή και μένει σύξυλος ο Ηλίας με τον Σούλη.

Η Βίκυ, σε έξαλλη κατάσταση, πηγαίνει κατευθείαν στο μπαρ να βρει τον Γιώργο, αλλά εκεί την περιμένει μία ακόμα έκπληξη. Βρίσκει τον Γιώργο να φιλιέται με μια κοπέλα.

**ΚΥΡΙΑΚΗ 31 ΜΑΡΤΙΟΥ 2024, στις 21:00: «ΚΑΡΥΩΤΑΚΗΣ» - ΕΡΤ ΑΡΧΕΙΟ (Ε) K12 WEBTV ERTflix**

**Δραματική σειρά εποχής, παραγωγής 2009**

**Σκηνοθεσία - σενάριο:** Τάσος Ψαρράς

**Διεύθυνση φωτογραφίας:** Γιώργος Αργυροηλιόπουλος

**Μουσική:** Βασίλης Δημητρίου

**Σκηνικά:** Γιούλα Ζωιοπούλου

**Ενδυματολόγος:** Ιουλία Σταυρίδου

**Μοντάζ:** Ιωάννα Σπηλιοπούλου

**Ηχοληψία:** Πάνος Παπαδημητρίου

**Παίζουν:** Δημοσθένης Παπαδόπουλος, Μαρία Κίτσου, Γιώργος Αρμένης, Ανέστης Βλάχος, Γιάννης Θωμάς, Γιώργος Μωρογιάννης, Ηλίας Πετροπουλέας, Στέλιος Ιακωβίδης, Μαίρη Ιγγλέση, Εκάβη Ντούμα, Ναταλία Στυλιανού, Έμιλυ Κολιανδρή, Κώστας Βασαρδάνης, Θανάσης Σαράντος, Γιώργος Σουξές, Γιώργος Κοψιδάς, Δημήτρης Πετρόπουλος, Νίκος Αλεξίου, Παναγιώτης Μποτίνης, Δημήτρης Καρτόκης, Κωνσταντίνος Γιαννακόπουλος, Δημήτρης Μπικηρόπουλος, Βαγγέλης Λιοδάκης, Σταύρος Σιούλης, Κώστας Παπακωνσταντίνου, Γιάννης Παπαγιάννης, Γιώργος Μπακόλας, Νίκος Ζωιόπουλος, Φωτεινή Τιμοθέου, Λουκία Στεργίου, Αντώνης Χατζής, Πέτρος Πετράκης

**Γενική υπόθεση:** Ένα από τα γνωστότερα ειδύλλια που έχει περάσει στη συνείδηση των Ελλήνων σαν μια ερωτική ιστορία γεμάτη πόθο, πάθος και πόνο, είναι η σχέση της ποιήτριας Μαρίας Πολυδούρη και του Κώστα Καρυωτάκη. Κι αν η εικόνα που είχαμε αρχικά και άγγιξε τα όρια του θρύλου ήταν η αδιέξοδη συμπόρευση δύο αντιφατικών προσωπικοτήτων, σήμερα, 96 χρόνια μετά τον θάνατο του Καρυωτάκη (1928) (η Πολυδούρη πέθανε δύο χρόνια αργότερα), μπορούμε να πούμε με βεβαιότητα πως κοινωνικοί και πολιτικοί λόγοι διαμόρφωσαν αυτή τη σχέση που εκτυλίσσεται παράλληλα με μεγάλα ιστορικά γεγονότα στο εσωτερικό και στο εξωτερικό, τα οποία και καθόρισαν σε μεγάλο βαθμό την υπόσταση του σύγχρονου ελληνικού κράτους. Όπως οι Βαλκανικοί Πόλεμοι 1912 - 1913, η προσάρτηση της Κρήτης, το ξέσπασμα του Α΄ Παγκόσμιου Πολέμου, η σύγκρουση Βενιζέλου – Κωνσταντίνου, η Κυβέρνηση Θεσσαλονίκης, η Οκτωβριανή Επανάσταση, η εκστρατεία στην Ουκρανία, η ελληνική παρουσία στην Ιωνία και η Μικρασιατική Καταστροφή, η Δίκη των Έξι, η ανακήρυξη της Ελληνικής Δημοκρατίας, οι δικτατορίες Πάγκαλου και Κονδύλη, η κυβερνητική αστάθεια στην Ελλάδα, καθώς επίσης η αμερικανική διείσδυση στη Μεσόγειο. Μια εξαιρετικά ενδιαφέρουσα εποχή, που άλλοτε άμεσα και άλλοτε έμμεσα αποτυπώνεται και στην ιστορία μας, καθώς περνά στην ποίηση του Καρυωτάκη.

Τα καφενεία, οι λογοτεχνικές συντροφιές, οι ποιητικοί διαγωνισμοί, οι οπερέτες, τα ρεσιτάλ μουσικής, οι βεγγέρες στα αστικά σπίτια, οι χοροί και τα βαλς, οι κοινωνικές συναναστροφές στον κήπο του Ζαππείου, και την ίδια στιγμή σιωπηλοί πρόσφυγες σε απόγνωση, εξαθλίωση, χαμαιτυπεία, πορνεία, καφέ αμάν και ρεμπέτικα τραγούδια, είναι ο περιβάλλων χώρος της μυθοπλασίας. Αθήνα, Καλαμάτα, Χανιά, Θεσσαλονίκη, Σύρος, Πάτρα, Πρέβεζα αλλά και Παρίσι, Βουκουρέστι, είναι οι πόλεις που αναπτύσσεται η δραματουργία.

Στο σενάριο αποτυπώνονται τα κύρια χαρακτηριστικά των ηρώων και όσα από τα βιογραφικά στοιχεία τους μπόρεσα να διασταυρώσω.

Επιπλέον, ο υπογράφων το σενάριο και τη σκηνοθεσία, **Τάσος Ψαρράς,** επί εννέα συνεχή έτη ερευνά τις συνθήκες που οδήγησαν τον Καρυωτάκη στην αυτοκτονία, ανοίγοντας για πρώτη φορά αρχεία, όπως ο φάκελος «Καρυωτάκη» του Υπουργείου Εσωτερικών και ο στρατολογικός του φάκελος, η μελέτη των οποίων ανατρέπει ορισμένες από τις μέχρι τώρα βεβαιότητες που υπήρχαν για τον ποιητή.

Ο Καρυωτάκης δεν ήταν ο πεισιθάνατος ποιητής, ο καταθλιπτικός, ο απαισιόδοξος, ο μόνιμα λυπημένος. Ο Καρυωτάκης ήταν ένας πρόσχαρος άνθρωπος, γεμάτος ζωντάνια και χιούμορ, με κοινωνική συνείδηση, συνδικαλιστής, και πολιτικός σχολιαστής της εποχής του, όπως προκύπτει μέσα από αυτήν την ίδια την ποίησή του. Αγαπούσε τη ζωή, τις σκανδαλιές, τις φάρσες, ήταν εκδότης σατιρικού περιοδικού, αλλά και συγγραφέας επιθεώρησης.

Υπήρξε αγωνιστής, συγκρούσθηκε με οργανωμένα συμφέροντα με την ίδια την εξουσία, αλλά και την κοινωνική υποκρισία.

Ξεκίνησε συντηρητικός, διέγραψε όλο το φάσμα της πολιτικής ζωής χωρίς να σκαλώσει σε κανένα πολιτικό σχήμα. Έγραψε πολιτικά κείμενα που εξακολουθούν να παραμένουν σύγχρονα.

Ομοίως, η Μαρία Πολυδούρη δεν ήταν απλώς η φίλη, η σύντροφος του Καρυωτάκη. Ήταν μια σημαντική προσωπικότητα, μια αγωνίστρια για την ισότητα και τα δικαιώματα των γυναικών, μια εξαιρετική λυρική ποιήτρια.

Αυτές οι δύο προσωπικότητες θα βρεθούν μαζί στη Νομαρχία Αττικοβοιωτίας και θα συμπορευθούν παράλληλα, καθώς κλυδωνίζεται το όνειρο της Μεγάλης Ιδέας και τελικά καταρρέει...

**Επεισόδιο 1ο.** Η έναρξη του Α΄ Παγκόσμιου Πολέμου βρίσκει την Ελλάδα χωρισμένη σε δύο στρατόπεδα. Από τη μια, ο Ελευθέριος Βενιζέλος και οι Φιλελεύθεροι που επιθυμούν την έξοδο της χώρας στον πόλεμο με το μέρος των Συμμάχων και από την άλλη, ο βασιλιάς Κωνσταντίνος Β΄ και οι μοναρχικοί που υποστηρίζουν την ουδετερότητα, η οποία είναι φανερό πως εξυπηρετεί τα γερμανικά συμφέροντα.

Το 1915 ο Βενιζέλος χάνει την εξουσία στην Αθήνα, οι Σύμμαχοι αποβιβάζουν δυνάμεις στη Θεσσαλονίκη, κέντρο του Μακεδονικού Μετώπου, και ο Βενιζέλος προσκαλείται από το «Κίνημα της Εθνικής Άμυνας», όπου σχηματίζει τη λεγόμενη Κυβέρνηση Θεσσαλονίκης τον Σεπτέμβριο του 1916. Η Ελλάδα έχει πλέον δύο κυβερνήσεις. Τη φιλοβασιλική του καθηγητή Σπύρου Λάμπρου στην Αθήνα και του Ελευθερίου Βενιζέλου στη Θεσσαλονίκη. Αρχές Νοεμβρίου 1916, οι Σύμμαχοι θέλοντας να ασκήσουν πίεση προς τον Κωνσταντίνο βομβαρδίζουν στρατηγικά σημεία της πρωτεύουσας με αρκετούς νεκρούς και επιβάλλουν οικονομικό αποκλεισμό. Μετά την απομάκρυνσή τους ξεσπά κύμα βίας και τρομοκρατίας στην πόλη με στόχο βενιζελικούς.

Την ίδια εποχή συγκροτείται η φοιτητική φάλαγγα, παραστρατιωτική οργάνωση που με πρόφαση την απόκρουση των εισβολέων συσπειρώνει αρκετούς φοιτητές έτοιμους να υπερασπισθούν την τιμή και την ανεξαρτησία της πατρίδας, στην ουσία όμως να στηρίξουν τον Κωνσταντίνο και τον θρόνο. Ανάμεσά τους ο φοιτητής της Νομικής Κώστας Καρυωτάκης, που καθώς αντιλαμβάνεται τους απώτερους σκοπούς της φάλαγγας γρήγορα την εγκαταλείπει.

Στο μεταξύ, το 1917 ο Κωνσταντίνος αναγκάζεται να εγκαταλείψει τη χώρα, στον θρόνο ανέρχεται ο Αλέξανδρος και ο Βενιζέλος επιστρέφει ως πρωθυπουργός στην Αθήνα.

Όπως συνέβαινε τότε, την ανάρρηση στην εξουσία ενός κόμματος ακολουθούσαν ευμενείς μεταθέσεις των δημοσίων υπαλλήλων που πρόσκεινταν στο κυβερνών κόμμα, ενώ δυσμενείς μεταθέσεις ή και απολύσεις στους πολιτικούς αντιπάλους του.

Έτσι, ο φιλομοναρχικός νομομηχανικός Γεώργιος Καρυωτάκης μετατίθεται δυσμενώς στη Θεσσαλονίκη, ενώ ο μέχρι τότε τελών σε δυσμένεια καθηγητής Φιλολογίας και οπαδός των Φιλελευθέρων Ευγένιος Πολυδούρης επιστρέφει στην Καλαμάτα, πόλη που προϋπηρετούσε.

Μαζί του η γυναίκα του Κυριακή, οι δυο γιοι του, Κώστας και Βαγγέλης και οι τρεις κόρες του, Ευτέρπη, Βιργινία και Μαρία, η κατοπινή ποιήτρια, που είχε ήδη παρουσιάσει κάποια δείγματα του ταλέντου της.

Παρά το δυσμενές λόγω του πολέμου κλίματος, η νεολαία εύρισκε και τότε τον τρόπο να διασκεδάζει. Σ’ έναν χορό του Λυκείου των Ελληνίδων ο Κώστας θα γνωρίσει την Ειρήνη που σπουδάζει στην Ακαδημία. Η παλαιότερη φιλία του με την Άννα Σκορδύλη από τα Χανιά, μια κοπέλα που εκτιμά ιδιαίτερα η οικογένειά του, λόγω και της αποστάσεως, δεν εξελίσσεται.

**Επεισόδιο 2ο.** Ο Κώστας Καρυωτάκης ολοκληρώνει επιτυχώς τις πτυχιακές του εξετάσεις στη Νομική και χωρίς υποχρεώσεις πλέον στο πανεπιστήμιο αποφασίζει να επισκεφθεί τους γονείς του στη Θεσσαλονίκη. Δεν δείχνει ιδιαίτερο ενδιαφέρον για τα Νομικά, αντιθέτως αρχίζει να δημοσιεύει σποραδικά κάποια ποιήματα ιδίως στον «Έσπερο» Σύρου. Κατά τη διάρκεια της απουσίας του, ο φίλος του Χαρίλαος Σακελλαριάδης, ο εν συνεχεία πρώτος βιογράφος και σχολιαστής του έργου του, αναλαμβάνει να συνδράμει σε οτιδήποτε θα μπορούσε να χρειασθεί.

Φτάνοντας στον σιδηροδρομικό σταθμό της Θεσσαλονίκης μια δυσάρεστη έκπληξη περιμένει τον Κώστα. Τον συλλαμβάνει ως ανυπότακτο η «Καταδίωξη», ένα μικτό όργανο που αποτελούνταν από την τότε Στρατονομία, τη Χωροφυλακή αλλά και άνδρες της Κρητικής Χωροφυλακής, ένα σώμα αφοσιωμένο κι έμπιστο στον Βενιζέλο, που είχε πάρει μαζί του όταν σχημάτισε το 1916 την Επαναστατική Κυβέρνηση Θεσσαλονίκης.

Μετά τις τυπικές διατυπώσεις στο φρουραρχείο του σταθμού, ο Καρυωτάκης οδηγείται στο Κέντρο Διερχομένων Θεσσαλονίκης για να υπηρετήσει αμέσως τη θητεία του, δεδομένου ότι με την αποφοίτησή του από τη Νομική η αναστολή στράτευσής του είχε λήξει. Ήδη με την επιστροφή του Βενιζέλου στην εξουσία, η χώρα είχε βγει στον Α΄ Παγκόσμιο Πόλεμο στο πλευρό της «Αντάντ», δηλαδή των Συμμάχων, και οι αναβολές και αναστολές στράτευσης είχαν περιοριστεί. Από την αναγκαστική στράτευσή του, δεν αιφνιδιάζεται μόνο ο Καρυωτάκης αλλά και οι γονείς του που ήρθαν στον σταθμό να τον υποδεχτούν.

Έτσι ο Κώστας υποταγμένος στη νέα πραγματικότητα ακολουθεί τη στρατιωτική εκπαίδευση και βιώνει τη σκληρή στρατιωτική ζωή και μάλιστα σε εμπόλεμη περίοδο που οι συνθήκες είναι ιδιαίτερα απάνθρωπες. Φυσικά ακολουθεί τη ζωή και τις συνήθειες των στρατιωτών κι εκτός στρατώνα. Την περίοδο εκείνη η Θεσσαλονίκη σαν Κέντρο του Νοτιοανατολικού Μετώπου συγκέντρωνε και μεγάλο αριθμό ξένων στρατιωτών, ιδίως Άγγλων και Γάλλων που μετέφεραν και μαχητές από τις αποικίες τους. Τις απογευματινές ώρες, μουσικές μπάντες των ξένων στρατευμάτων διέσχιζαν την πόλη παίζοντας τα δημοφιλή τραγούδια της εποχής, τη «Μαντελόν» και το «Ιτς ε λόνγκ γουέι του Τιπερέρι». Φυσικά, υπήρχε κι ένα εκτεταμένο δίκτυο ψυχαγωγίας, με καφέ αμάν και αναψυκτήρια, αλλά και πλήθος γυναίκες ελευθερίων ηθών. Ήταν αδύνατο σ’ έναν στρατιώτη στις σύντομες εξόδους που είχε να μην περάσει από τα «σπίτια» της πόλης.

Η σκληρή στρατιωτική ζωή που έζησε ο Κώστας στη Θεσσαλονίκη αποτυπώνεται στο ποίημά του «Ο Μιχαλιός».

**Τέλος, σημειώνεται ότι τη ΔΕΥΤΕΡΑ 25 ΜΑΡΤΙΟΥ 2024, στις 18:15, από τη σειρά ντοκιμαντέρ «ΣΥΝΑΝΤΗΣΕΙΣ ΜΕ ΑΞΙΟΣΗΜΕΙΩΤΟΥΣ ΑΝΘΡΩΠΟΥΣ» (Ε) θα μεταδοθεί σε επανάληψη το επεισόδιο με τίτλο «Αγαπητέ πρόγονε» Κ8 WEBTV**

Μεγαλωμένος στην **Αστόρια** της **Νέας Υόρκης,** ένας Ελληνοαμερικανός δεύτερης γενιάς, **συνονόματος** του **Θεόδωρου Κολοκοτρώνη,** επιστρέφει στην Ελλάδα ν’ αναζητήσει τα ίχνη του πιo δημοφιλούς Έλληνα του 1821 και να διαπιστώσει αν είναι στ’ αλήθεια **απόγονός του.**

Αυτή η αναζήτηση διατρέχει την πολύπλευρη και πολύπλοκη ταυτότητα του Έλληνα στη διαχρονική της διάσταση, μέσα από τα αρχαιοελληνικά σύμβολα και τις αναβιώσεις τους, μέσα από τους απογόνους των ηρώων του ’21 και μέσα από τη ματιά των μαθητών της Αθήνας του 2011, οι οποίοι με παρελάσεις και γιορτές αποτυπώνουν τις αντιφάσεις των σημερινών Ελλήνων, που πασχίζουν να αντισταθούν στην κρίση της εποχής με όπλο τις μνήμες τους.

**Σκηνοθεσία-σενάριο-μουσική επιμέλεια:** Μενέλαος Καραμαγγιώλης

**Διεύθυνση φωτογραφίας:** Κλαούντιο Μπολιβάρ

**Αρχισυνταξία:** Πρόδρομος Τσινικόρης

**Μοντάζ:** Τεό Σκρίκας, Μάριος Ζώγκας

**Ηχοληψία:** Στέλιος Μπουζιώτης

**Μουσική τίτλων:** Μίνως Μάτσας